ET Euroopa Liidu Teataja C 317/6

Euroopa Parlamendi ja nõukogu määruse (EÜ) nr 110/2008 (piiritusjookide määratlemise, kirjeldamise, esitlemise, märgistamise ja geograafiliste tähiste kaitse kohta ning millega tunnistatakse kehtetuks nõukogu määrus (EMÜ) nr 1576/89) artikli 17 lõike 6 kohase muutmistaotluse avaldamine

(2017/C 317/05)

Käesoleva dokumendi avaldamine annab õiguse esitada taotluse suhtes vastuväiteid vastavalt Euroopa Parlamendi ja nõukogu määruse (EÜ) nr 110/2008 (1) artikli 17 lõikele 7

GEOGRAAFILISE TÄHISE TEHNILISE TOIMIKU MUUTMISE TAOTLUS

„RON DE GUATEMALA“

ELi nr: PGI-GT-01827-AM01 - 30.8.2016

Muutmise taotluse keel – hispaania

Vahendaja

Vahendaja(te) nimi/nimed: Mario Pomares Caballero Täielik(ud) aadress(id) (majanumber, tänav, asula, sihtnumber, riik): Calle Canalejas 13, Ático 03001 Alicante ESPAÑA Tel +34 966083900 e-post: mpomares@berenguer-pomares.com

Geograafilise tähise nimi

RON DE GUATEMALA

Spetsifikaadi osa, mida muudatus puudutab

Muu – tootmismeetod

Muudatus

Toote spetsifikaadi muutmine, mis nõuab peamiste spetsifikaatide muutmist

Selgitused muudatuste kohta

Muudatus käsitleb tehnilise toimiku punkti 7 (tootmismeetod), täpsemalt punkti 7.6 (laagerdumine).

Jäetakse välja tarbetud ja üleliigsed viited ning asendatakse need üldisemate ja asjakohasemate määratlustega.

Muudetud peamised spetsifikaadid

Tehnilise toimiku punkti 107 muudetakse järgmiselt.

Varasem sõnastus: „Olenevalt nimetatud tingimustest pannakse rumm laagerduma vaatidesse, milles on varem hoitud muu hulgas selliseid tooteid nagu Ameerika viski, konjak või šerri. Selliseid rumme nimetatakse maitsestatud rummideks ja seda tehakse eesmärgiga tuua esile aroomid ja maitsed, mille eespool nimetatud joogid on puidusse jätnud“.

Uus sõnastus: „Olenevalt nimetatud tingimustest pannakse rumm laagerduma vaatidesse, milles on varem hoitud eri liiki veine ja muid piiritusjooke. Selliseid rumme nimetatakse maitsestatud rummideks ja seda tehakse eesmärgiga tuua esile aroomid ja maitsed, mille eespool nimetatud joogid on puidusse jätnud“.

Tehtud muudatuses säilitatakse samad nõuded seoses laagerdumisetapiga ja välja jäetakse üksnes üleliigsed viited asjaolule, et rummi laagerdamiseks kasutatavaid vaate kasutati eelnevalt Ameerika viski, konjaki või šerri säilitamiseks, kuna, nagu eespool osutatud, kõnealune loetelu oli vaid näitlik (seal oli kirjas „muu hulgas“).

PEAMISED SPETSIFIKAADID

„RON DE GUATEMALA“

ELi nr: PGI-GT-01827-AM01 – 30.8.2016

1. Nimetus

„Ron de Guatemala“

2. Piiritusjoogi kategooria

Rumm (määruse (EÜ) nr 110/2008 II lisa 1. kategooria)

3. Kirjeldus

Alkohoolne jook, mis on toodetud üksnes suhkruroost saadud toorainest.

Toode „Ron de Guatemala“ hõlmab järgmisi rummikategooriaid.

— Solera: esimese pressi suhkruroomahla kontsentraadist valmistatud rumm, mis on laagerdunud kõrgel mägedes valge tamme vaatides.

— Solera Añejo: segu esimese pressi suhkruroomahla kontsentraadist valmistatud ning kõrgel mägedes valge tamme vaatides laagerdunud rummidest (solera), mis segatakse kokku vahetult enne pudelisse villimist.

— Solera Reserva: segu esimese pressi suhkruroomahla kontsentraadist valmistatud rummidest, mis on laagerdunud kõrgel mägedes valge tamme vaatides, millel on juures varem neis hoitud muu toote maitse.

— Solera Gran Reserva: segu esimese pressi suhkruroomahla kontsentraadist valmistatud rummidest, mis on laagerdunud kõrgel mägedes vähemat kaht liiki vaatides, millel on juures varem neis hoitud muu toote maitse.

— Solera Gran Reserva Especial: segu esimese pressi suhkruroomahla kontsentraadist valmistatud rummidest, mis on laagerdunud kõrgel mägedes vähemat kolme liiki valgest tammest vaatides, millel on juures varem neis hoitud muu toote maitse.

4. Füüsikalised, keemilised ja organoleptilised omadused

Rummi „Ron de Guatemala“ füüsikalised ja keemilised omadused peavad vastama järgmistele organoleptilistele ja keemilistele nõuetele.

Keemilised nõuded

Alkoholisisaldus: 37,5 kuni 50 mahuprotsenti.

Aromaatsete ühendite (sealhulgas atseetaldehüüd, äädikhape, etüületanaat, kõrgemad alkoholid) kogusumma väljendatuna milligrammides 100 ml veevaba etüülalkoholi kohta: rohkem kui 50 või sellega võrdne.

Koguhappesus väljendatuna äädikhappe milligrammides 100 ml veevaba etüülalkoholi kohta: mitte rohkem kui 120.

Metanool väljendatuna milligrammides 100 ml veevaba etüülalkoholi kohta: mitte rohkem kui 280.

Organoleptilised nõuded

Välimus: läbipaistev ja selge välimus, tiheda konsistentsiga vedelik.

Värvus: vanusest olenevalt merevaigukollasest kuldkollase ning punakani.

Aroom: esmane aroom tuleneb kasutatud toormaterjalist, nimelt esimese pressi suhkruroomahlast. Teisene aroom, mis areneb välja alkoholi käärimisel on pärmiseente toime mõjul tugevalt veinialkoholine. Kolmanda taseme aroom kujuneb välja laagerdumise käigus.

Maitse: peen ja mahe maitse ulatub magusast kuivani.

5. Geograafiline piirkond

Rummi „Ron de Guatemala“ tootmiseks kasutatava suhkruroo kasvatuspiirkond asub Vaikse ookeaniga piirnevates lõunapoolsetes Retalhuleu ja Suchitepéquezi departemangudes. Laagerdumispiirkond asub Quetzaltenango linnas, rohkem kui 2 300 meetrit üle merepinna.

6. Tootmismeetod

Rummi „Ron de Guatemala“ tootmine hõlmab mitut etappi.

Suhkruroo kasvatamine: suhkruroogu loetakse füsioloogiliselt valminuks alates 12. kuust.

Saagikoristus: suhkruroogu lõigatakse käsitsi ja korjatakse mehhaaniliselt pärast vihmaperioodi lõppu novembrist kuni maini.

Pressimine töötlemisettevõttes: pärast korjamist pressitakse suhkruroog 36 tunni jooksul pressimismasinas. Esimese pressi suhkruroomahla kontsentraadi tootmine hõlmab töötlemisettevõttes mitu etappi.

— Purustamine: suhkrud eraldatakse varre küljest, kasutades selleks eri purustamistehnikaid, mis aitavad rakke lõhustada.

— Pressimine pressimismasinas: mahla eraldumiseks lastakse roog pressimismasinast mitu korda läbi.

— Esimese pressi suhkruroomahla kontsentraadi tootmine: esimese pressi suhkruroomahla kontsentraadi saamiseks aurutatakse vesi mahlast välja ning selle tulemusel tekib suure suhkrusisaldusega kontsentraat.

— Puhastamine: esimese pressi suhkruroomahla kontsentraati puhastatakse lubjaga töötlemisel helvestamise ja dekanteerimise teel.

Kääritamine: käärimisprotsessi käivitamiseks lisatakse suhkruroomahlale pärmiseened (Saccharomyces cerevisiae), mida saadakse ananassist.

Destilleerimine: destilleerimisprotsess toimub pideva jadana ilma ekstraheerimiseta. Käärinud virret kuumutatakse auru abil kuumuseni, mil alkohol muutub alkoholiauruks. Jahutist läbi juhituna muutub alkoholiaur uuesti vedelikuks ja nii saadaksegi toorrumm.

Laagerdumine: samas piirkonnas asuvate allikate vett lisades vähendatakse alkoholi kangust kuni seadusega lubatud 60 kraadini. Seejärel pannakse rumm laagerduma Ameerika ja Euroopa valge tamme vaatidesse, milles on varem hoitud eri liiki veine ja muid piiritusjooke. Vaate hoitakse ladudes, mis ei ole hermeetiliselt suletud.

Viimane etapp on kokku segamine. Eri sorti rummid segatakse kokku, lisades vett, et vähendada alkoholi kangust ning saadud segu pannakse seisma puidust mahutitesse, mis aitavad saavutada rummi vajaliku tasakaalu.

7. Geograafiline seos

Rummi „Ron de Guatemala“ eripära on seotud mitme teguri kombinatsiooniga: suhkruroo kasvatus- ja laagerdumispiirkonna põllumajanduslikud ja ökoloogilised tingimused ning kogu tootmisprotsessi algupärane iseloom seob ühte looduse, traditsioonid, valmistamiskunsti ja teaduse.

Suhkruroo kasvatuspiirkond on troopilisele kliimale iseloomulike omadustega, kus aasta keskmine temperatuur on 26 °C, keskmine suhteline õhuniiskus 78 % ja aasta keskmine sademete hulk jääb vahemikku 2 600 kuni 3 600 mm. Sellistes tingimustes kasvava suhkruroo suhkrusisaldus on kõrge, mis võimaldab saada rummi tootmiseks parimat suhkruroomahla, mille kontsentratsioon on kõrge ja suhkrud lahustuvad hästi.

Hästi niiskust hoidvad savimullad soodustavad suhkru kontsentratsiooni suhkruroos.

Laagerdumispiirkond asub kõrgemal kui 2 400 meetrit üle merepinna. Sealne kliima on jahe ja kuiv, aasta keskmine temperatuur on 14,79 °C.

Sellisele kõrgusele omane jahedus ja vähene hapnikusisaldus õhus aeglustab keemilist laagerdumisprotsessi ning tänu sellele kujunevad joogis välja väga intensiivsed lõhna- ja maitseomadused.

8. Riiklike õigusaktide kohased nõuded

Rumm „Ron de Guatemala“ on kantud kaitstud päritolunimetusena Guatemala intellektuaalse omandi kaitse registrisse ja vastab nõuetele, mis on sätestatud Guatemala tehnilise standardiga COGUANOR NGO 33011, piiritus-, alkoholi- ja kääritatud jookide seadusega, Guatemala Vabariigi kongressi dekreediga nr 536 ning piiritus-, alkoholi- ja kääritatud jookide seaduse rakendusmäärusega.

9. Taotleja

ASOCIACIÓN NACIONAL DE FABRICANTES DE ALCOHOLES Y LICORES, (ANFAL), mille registrijärgne asukoht Guatemala departemangus on järgmine: Km. 16,5 Carretera Roosevelt, 4–81 zona 1 de Mixco, Guatemala.

10. Kontrolliasutus

Laboratorio Nacional de Salud de Guatemala kontrollib, kas geograafilist tähist „Ron de Guatemala“ kandev rumm vastab müügile andmisel tehnilisele toimikule.

(1) ELT L 39, 13.2.2008, lk 16.